מייקל לואיס (סופר)

מייקל לואיס (באנגלית: Michael Lewis, נולד ב-15 באוקטובר 1960 בניו אורלינס שבלואיזיאנה) הוא עיתונאי וסופר אמריקני. כתב ספרים פופולריים ובהם "פוקר שקרנים", "מכונת הכסף", "יותר חדש מחדש" ו"מאניבול". לואיס למד בבית ספר הפרטי היוקרתי "איזידור ניומן" בניו-אורלינס, ולאחר מכן למד לתואר בהיסטוריה של האמנות באוניברסיטת פרינסטון. הוא קיבל תואר שני בלימודי כלכלה מבית הספר לעסקים של לונדון. לאחר שסיים את לימודיו החל לעבוד כמוכר איגרות חוב בניו יורק ואחר כך בלונדון, שלב בחייו המתואר בספרו האוטוביוגרפי למחצה "פוקר שקרנים", המתאר באופן ביקורתי את הווי וול סטריט בשנות השמונים. ב-1999 הוציא את ספרו The New New Thing: A Silicon Valley Story (בעברית: יותר חדש מחדש, עמק הסיליקון מאחורי הקלעים: הקצב, הכסף, העוצמה), המתאר את הצלחת חברות ההזנק והתפתחות עמק הסיליקון, דרך סיפורו של ג'ים קלארק, מייסד חברת סיליקון גרפיקס וחברת נטסקייפ. בהמשך, ספרו "Next: The Future Just Happened" (בתרגום לעברית: "ואז העתיד פשוט התרחש") עובד לסדרה תיעודית בת 4 חלקים ברשת ה-BBC, שבה בחן לואיס בעצמו את השפעת האינטרנט על החברה ועל הכלכלה. במהלך עבודתו כמוכר איגרות חוב הוא עבד גם כעיתונאי עבור המגזין "ניו רפובליק" ומאוחר יותר עבור העיתון "הניו יורק טיימס" והמגזין "ניו יורקר". ספרו מ-2003, "Moneyball: The Art of Winning an Unfair Game" מתאר את שיטות העבודה, השיקולים והניתוחים הכלכליים והמקצועיים בליגת הבייסבול המקצוענית ה-MLB, ובפרט מתרכז באופן בו מצליח בילי בין, מנהלה של קבוצה בעלת תקציב דל יחסית (אוקלנד אתלטיקס), להתחרות בקבוצות העשירות, הניו יורק יאנקיז והבוסטון רד סוקס, וזאת באמצעות שימוש בניתוח יכולות שחקנים על פי נתונים סטטיסטים לא שגרתיים עד אז. בעקבות הספר, הפך המינוח "Moneyball" למושג שכיח בבייסבול, בענפי ספורט נוספים, בעולם העסקים ובפוליטיקה, המתאר תפיסת עולם של ניהול תחרותי. על בסיס הספר הופק סרט הקולנוע מאניבול בכיכובם של בראד פיט וג'ונה היל שיצא לאקרנים ב-2011. ב-2006 פרסם לואיס את הספר "The Blind Side: Evolution of a Game", בו ניתח באופן דומה ל-Moneyball את השינוי שחל במשחק הפוטבול וחשיבות תפקידי השחקנים בו, החל משנות ה-80 של המאה ה-20. על בסיס הספר נעשה סרט הקולנוע שובר הקופות "The Blind Side" בכיכובם של סנדרה בולוק וטים מקגרו. ב-2008 יצא לאור הספר Panic (פאניקה) בעריכת לואיס. הספר כולל אוסף מאמרים מאת מספר מחברים, ביניהם לואיס, על חמישה מהמשברים הכלכליים של העשורים האחרונים ובהם יום שני השחור, קריסת קרן הגידור Long-Term Capital Management, בועת הדוט-קום ומשבר הסאבפריים. ב-2010 יצא לאור The Big Short: Inside the Doomsday Machine (בתרגום מילולי, "השורט הגדול: בתוך מכונת יום הדין", יצא לאור בעברית בשם "מכונת הכסף"). בספר זה מתאר לואיס את המהלכים הכלכליים לפני משבר הסאבפריים ובמהלכו, תוך התמקדות בפעילים המעטים בשוק ההון שצפו את המשבר, השקיעו את כספם בהתאם והרוויחו סכומי עתק כאשר קרס שוק ניירות הערך המגובים במשכנתאות. הספר זכה לביקורות נלהבות ולהצלחה מסחרית גדולה, והגיע למקום הראשון ברשימת רבי המכר של הניו יורק טיימס באפריל 2010, לראשונה בקריירה של הסופר. הספר עובד לסרט בשם "מכונת הכסף" בכיכובם של כריסטיאן בייל, ראיין גוסלינג, בראד פיט וסטיב קארל. ב-2016 יצא לאור ספר פרי עטו אודות שני חוקרים ישראלים, דניאל כהנמן ועמוס טברסקי, והשפעת התאוריה שלהם על הכלכלה העולמית. ב-2018 יצא לאור ספרו "The Fifth Risk", על העברת השלטון מברק אובמה לדונלד טראמפ ומינויו של טראמפ. ב-2021 יצא לאור הספר "The Premonition: A Pandemic Story" בו מתאר לואיס את המחדל שבהתפרצות מגפת הקורונה בארצות הברית, דרך התמקדות בשורה של מומחים שהזהירו מפניה. סגנון כתיבתו של לואיס קולח והומוריסטי, גם כשהוא דן בנושאים כלכליים מורכבים. לואיס מתגורר בברקלי, ומשמש כעמית אורח באוניברסיטת קליפורניה בברקלי. הוא נשוי למגישת הטלוויזיה לשעבר, טבית'ה סורן ואב לשלושה ילדים. ב-2009 כתב ספר המתאר את חוויותיו כהורה בגידול ילדיו. בתו נהרגה בתאונת דרכים ב-2021. 1989 - Liar's Poker: Rising through the Wreckage on Wall Street. יצא לאור בעברית בשם "פוקר שקרנים" בהוצאת "ידיעות אחרונות" 1991 - The Money Culture 1992 - Pacific Rift: Adventures in the Fault Zone between the U.S. and Japan 1997 - Trail Fever: Spin Doctors, Rented Strangers, Thumb Wrestlers, Toe Suckers, grizzly Bears, and Other Creatures on the Road to the White House 1999 - The New New Thing: A Silicon Valley Story - יצא לאור בעברית בשם "יותר חדש מחדש" בהוצאת "מטר" 2001 - Next: The Future Just Happened 2003 - Moneyball: The Art of Winning an Unfair Game 2005 - Coach: Lessons on the Game of Life 2006 - The Blind Side: Evolution of a Game 2008 - The Real Price of Everything: Rediscovering the Six Classics of Economics 2008 - Panic: The Story o Modern Financial Insanity 2009 - Home Game: An Accidental Guide to Fatherhood - יצא לאור בעברית בשם "משחק ביתי" בהוצאת בבל 2010 - The Big Short: Inside the Doomsday Machine - יצא לאור בעברית בשם "מכונת הכסף: המשקיעים שפיצחו את השיטה" בהוצאת ידיעות ספרים 2011 - Boomerang: Travels in the New Third World - יצא לאור בעברית בשם "בומרנג: מסעות בעולם השלישי החדש" בהוצאת בבל וידיעות ספרים 2014 - Flash Boys- יצא לאור בעברית בשם "סוחרי המהירות" בהוצאת בבל 2016 - The Undoing Project: A Friendship That Changed Our Minds - יצא לאור בעברית בשם "ענן של אפשרויות: עמוס טברסקי ודניאל כהנמן, החברות ששינתה את האופן שבו אנו חושבים", הוצאת בבל, 2018. 2018 - The Fifth Risk 2021 - The Premonition: A Pandemic Story מדיה וקבצים בנושא מייקל לואיס בוויקישיתוף אתר האינטרנט הרשמי של מייקל לואיס מייקל לואיס, ברשת החברתית פייסבוק מייקל לואיס, ברשת החברתית Goodreads מייקל לואיס (1960-), דף שער בספרייה הלאומית סדרת כתבות על קריסת וול סטריט, אתר דה מרקר (בעברית), 19.2.2009 סדרת הטלוויזיה Next: The Future Just Happened באתר ה-BBC ספריו של לואיס באתר "ידיעות ספרים" מאמרו של גלעד סרי לוי על הספר "פוקר שקרנים" הספרים של מייקל לואיס, באתר "סימניה" שיזף רפאלי, איך מתעשרים ממשברים?, באתר כלכליסט, 17 ביוני 2010, ביקורת על הספר "מכונת הכסף" קרן צוריאל הררי, "האנשים לעולם לא יהיו בטוחים מפני וול סטריט", באתר כלכליסט, 19 באוגוסט 2010 אמיר בוגן, מייקל לואיס: הולך עם הראש בתחקיר, באתר ynet, 23 בנובמבר 2011 מיכל פלד־פליישר, ביקורת ספר: "בומרנג, מסעות בעולם השלישי החדש", באתר כלכליסט, 2 ביולי 2012 ציפי שמילוביץ, ניירות ערך, באתר "ידיעות אחרונות", 5 בדצמבר 2017 מייקל לואיס, Coatch Firz's Management Theory, פורסם בהניו יורק טיימס, 28.3.2004, ארכיון, (באנגלית) שירות כלכליסט, רוצים ללמוד מינהל עסקים בחו"ל?, באתר כלכליסט, 5 באוגוסט 2014 מייקל לואיס, פרק ראשון מתוך הספר The Undoing Project: A Friendship That Changed Our Minds, פורסם בואניטי פייר, 14.11.2016, (באנגלית) אלי שאלתיאל, ענן של אפשרויות": החברות החמה שהובילה לגילויו של חתן הנובל כהנמן, באתר הארץ, 6 בספטמבר 2018